B4-0932, 0933, 0939, 0956, 0957, 0969, 0981, 0983 ja 0991/97

Päätöslauselma rajuilmoista ja tulvista Espanjassa ja Portugalissa

Euroopan parlamentti, joka

A. ottaa huomioon rajut tulvat, jotka viime lokakuun 29. päivänä ja marraskuun 6. päivänä vaurioittivat Ribeira Quenten (Azorit), Alentejon, Algarven, Lissabonin ja Vale de Tejon aluetta Portugalissa ja laajoja alueita Estremadurassa (Espanja), sekä tulvan, joka marraskuun 17. päivänä tuhosi suuren osan Melillan kaupungista (Espanja),

B. ottaa huomioon, että uhrien lukumäärä on hyvin suuri - 21 kuolonuhria ja 4 kadonnutta niillä Estremaduran alueilla, jotka kärsivät kaikkein pahimmin (Cerro de los Reyes Badajozissa ja Valverde de Leganés); että Melillassa kuolonuhreja oli 9 ja useita loukkaantui; ottaa huomioon, että Sobral de Adiçassa, Carregueirossa, Garvãossa ja Funcheirassa Alentejon alueella kuoli 10 ja 2 ihmistä on kateissa ja että Ribeira Quentessä kuoli 29 ihmistä,

C. ottaa huomioon, että epätavallisen rajut sateet ja tulva ovat eristäneet kyliä, tuhonneet teitä, kulkuväyliä ja taloja (sekä vaurioittaneet monia asuntoja, mikä on johtanut siihen, että monet perheet ovat joutuneet lähtemään kodeistaan) sekä aiheuttaneet tuhoa ja suuria aineellisia vahinkoja kaupan alalla sekä maatalouden, kalastuksen ja teollisuuden perusrakenteissa ja turmelleet runsaasti yksityisomaisuutta,

D. ottaa huomioon, että vahingoista aiheutuvat kustannukset, joista on vasta osittaisia arvioita, ovat molemmissa maissa valtavat,

E. ottaa huomioon, että tähän mennessä toteutetut apu- ja hätätoimenpiteet vaativat, että inhimillisiä, teknisiä ja taloudellisia voimavaroja lisätään nopeasti, jotta tilanne saadaan hallintaan,

F. katsoo, että tarvitaan huomattavia sijoituksia vuosittain toistuvien tulvien torjumiseen ja ehkäisyyn, erityisesti sellaisten tulvien, jotka voivat johtua ihmisten laiminlyönneistä, kuten Melillan tapauksessa,

G. katsoo, etteivät Euroopan unionin toimielimet voi suhtautua välinpitämättömästi tämän laajuisiin katastrofeihin;

Euroopan parlamentti, joka

1. Esittää surunvalittelunsa uhrien perheille ja ilmaisee solidaarisuutensa kärsimään joutuneelle väestölle;

2. Pitää myönteisenä yhteisvastuun aaltoa, jonka myötä rankkasateista ja Melillan tulvasta kärsimään joutuneet perheet ovat saaneet tehokasta apua;

3. Kehottaa komissiota ottamaan selvää rajuilmojen ja Melillan tulvien aiheuttamien vahinkojen suuruudesta;

4. Pyytää komissiota yhdessä Portugalin ja Espanjan hallituksen ja rankkasateista kärsimään joutuneiden alueiden paikallisviranomaisten kanssa myöntämään erityisrahoitusta tämän onnettomuuden henkilö- ja aineellisten vahinkojen korvaamiseksi ja edistämään yhteisön eri rahastojen ja ohjelmien yhtenäistä käyttämistä, erityisesti INTERREG II:n avulla, pahiten kärsineen väestön auttamiseksi ja talouden elvyttämiseksi;

5. Tähdentää, parlamentin aiempien kantojen mukaisesti, komissiolle ja jäsenvaltioiden viranomaisille jälleen kerran, että on kiireellisesti toteutettava laajoja logistisia ja teknisiä toimenpiteitä ja että niille palveluille ja perusrakenteille, joiden tehtävänä on ehkäistä hätätilanteita ja antaa niiden sattuessa apua, on annettava tarvittava henkilöstö ja tarvittavat tekniset toimintamahdollisuudet, jotta tällaiset tilanteet voidaan ehkäistä tai torjua tehokkaasti tai jotta niiden seuraukset voidaan minimoida;

6. Katsoo, että toimenpiteet tulisi suunnitella ja toteuttaa siten, että voidaan varmistaa kansalaisten ja heidän edustajiensa mahdollisimman tehokas ja aktiivinen osallistuminen;

7. Kehottaa puhemiestään välittämään tämän päätöslauselman neuvostolle, komissiolle, Espanjan ja Portugalin hallituksille sekä asianomaisten alueiden alue- ja paikallisviranomaisille.